**Minnesota Vikings** je momčad američkog nogometa iz Minneapolisa u Minnesoti. Članovi NFL lige su od 1961. a trenutno se natječu u sjevernoj diviziji NFC konferencije. Dosad su osvojili jedan naslov prvaka NFL lige, 1969. godine.
Do 2013. su svoje domaće utakmice igrali na stadionu Hubert H. Humphrey Metrodome, a do 2016. (kada će biti otvorenje njihovog novog stadiona) će igrati na TCF Bank Stadiumu.

Povijest kluba
--------------

### Počeci u 1960-ima

Fran Tarkenton
Minneapolis je svoju NFL momčad dobio 1960. godine, iako je u početku AFL liga bila ta koja je poslovnim ljudima iz Minneapolisa dodijelila franšizu. Prvi glavni trener Vikingsa postao je Norm Van Brocklin, bivši *quarterback* Los Angeles Ramsa i Philadelphia Eaglesima (s oba kluba je osvojio po jedan naslov prvaka). Momčad je u šezdesetima predvodio *quarterback* Fran Tarkenton, kasniji član "Kuće slavnih" NFL-a i vlasnik nekoliko rekorda lige (npr. broj jardi dodavanja, *quarterback* s najvećim brojem pobjeda u karijeri itd.). Veći dio šezdesetih Vikingsi nemaju uspjeha, te 1967. Van Brocklin i Tarkenton odlaze iz kluba.
Već 1968. s novim trenerom Budom Grantom, po prvi puta u povijesti osvajaju diviziju i ulaze u doigravanje. Sezonu nakon toga, Vikingsi su već najbolja momčad lige u regularnom dijelu sezone sa 12 pobjeda u 14 utakmica. U doigravanju pobjeđuju prvo Los Angeles Ramse 23:20, a onda u prvenstvenoj utakmici NFL-a i Cleveland Brownse 27:7. Sljedeća utakmica je bila Super Bowl, između njih i pobjednika AFL lige Kansas City Chiefsa. Vikingsi unatoč ulozi favorita gube utakmicu 23:7.

### Na vrhu u 1970-ima

Tijekom 1970-ih Vikingsi su bila jedna od najjačih momčadi lige. Prve dvije sezone nakon spajanja NFL i AFL lige osvajaju diviziju i dolaze do divizijske runde doigravanja. 1971. *defensive tackle* Vikingsa Alan Page postaje i MVP lige. Iduće sezone klub razmjenjuje nekoliko igrača i *pickova* na idućem draftu s New York Giantsima, a zauzvrat dobivaju natrag Frana Tarkentona. Njegova prva sezona se nije pokazala naročitim uspjehom, ali već 1973. momčad nakon pobjeda u doigravanju nad Washington Redskinsima i Dallas Cowboysima ulazi u svoj drugi Super Bowl u povijesti. Tamo ih dočekuju branitelji naslova Miami Dolphinsi koji ih pobjeđuju 24:7. Vikingsi 1974. po šesti put u zadnjih sedam sezona osvajaju diviziju i ponovno ulaze u doigravanje i dolaze do svog drugog finala zaredom. Ni ovaj put ne uspijevaju osvojiti prvenstvo, u Super Bowlu IX gube od Pittsburgh Steelersa 16:6. Dvije sezone kasnije imaju novu šansu, ali i ovaj put ne uspijevaju doći do kraja - Oakland Raidersi ih pobjeđuju 32:14. Sveukupno, Vikingsi u sedamdesetima predvođeni trenerom Budom Grantom osvajaju diviziju osam puta (od toga šest puta zaredom 1973. do 1978.), te osam puta ulaze u doigravanje, te se može smatrati da je to najbolje razdoblje kluba u povijesti.

### Od 1982. do 2006.

Preseljenjem na novi stadion 1982. Metrodome, započinje niz od nekoliko loših sezona za Vikingse. Međutim, već 1987. su ponovno na vrhu i u doigravanju dolaze sve o konferencijskog finala protiv Redskinsa. Od 1987. do 2000. 5 puta osvajaju diviziju i 11 puta ulaze u doigravanje. 1992. momčad preuzima trener Dennis Green koji u svojoj prvoj sezoni odmah osvaja titulu trenera godine. 
Najbolju sezonu u devedesetima Vikingsi imaju 1998. godine, kada predvođeni *quarterbackom* Randallom Cunninghamom i *wide receiverima* Crisom Carterom i Randyem Mossom pobjeđuju u čak 15 utakmica u sezoni i ruše rekord lige po broju postignutih poena u sezoni (556). U divizijskoj rundi doigravanja Vikingsi glatko pobjeđuju Arizona Cardinalse 41:24. Jedina zapreka do Super Bowla po mnogima jednom od najboljih napada u povijesti lige su bili Atlanta Falconsi. Vikingsi su u to konferencijsko finale ušli kao gotovo siguran pobjednik, ali nakon produžetaka gube 30:27.
Do konferencijskog finala dolaze i 2000. predvođeni *quarterbackom* Daunteom Culpepperom, ali tu su pretrpjeli katastrofalni poraz od New York Giantsa, 41:0. Nakon te sezone, momčad lagano pada, i do 2007. samo jednom dolazi do doigravanja.

### od 2007. do danas

Adrian Peterson
U prvoj rundi drafta 2007. godine Vikingsi biraju *running backa* Adriana Petersona. Unatoč samo 6 pobjeda te sezone, Peterson u svojoj prvoj sezoni postavlja rekorde u ukupnim jardama u utakmici (361) i jardama probijanja u jednoj utakmici (296). Vikingsi su 2008. u doigravanju nakon osvojene divizije, ali gube odmah u wild-card rundi od Philadelphia Eaglesa. Sezonu kasnije u klub dolazi *quarterback* Brett Favre, legenda divizijskih rivala Green Bay Packersa. Favre, iako na samom kraju svoje karijere, Vikingse odmah dovodi do 12 pobjeda u sezoni i kasnije do konferencijskog finala. Tu ih sa 31:28 nakon produžetaka pobjeđuju kasniji prvaci New Orleans Saintsi predvođenim Drewom Breesom.
Do danas posljednje pojavljivanje Vikingsa u doigravanju je bilo u sezoni 2012. Te sezone Peterson ima 2097 jarda probijanja, što je drugi najbolji rezultat u povijesti, a Vikingsi gube u wild-card rundi doigravanja protiv Packersa sa 24:10.

Učinak po sezonama od 2002.
---------------------------

| Sezona | Divizija | Regularni dio sezone | Uspjeh u playoffu |
| --- | --- | --- | --- |
| Pobjede | Porazi | Neriješeno | Plasman |
| 2002. | NFC Sjever | 6 | 10 | 0 | 2. | nisu se plasirali |
| 2003. | NFC Sjever | 9 | 7 | 0 | 2. | nisu se plasirali |
| 2004. | NFC Sjever | 8 | 8 | 0 | 2. | došli do divizijske runde (poraženi od Philadelphia Eaglesa 27:14) |
| 2005. | NFC Sjever | 9 | 7 | 0 | 2. | nisu se plasirali |
| 2006. | NFC Sjever | 6 | 10 | 0 | 3. | nisu se plasirali |
| 2007. | NFC Sjever | 8 | 8 | 0 | 2. | nisu se plasirali |
| 2008. | NFC Sjever | 10 | 6 | 0 | **1.** | došli do wild-card runde (poraženi od Philadelphia Eaglesa 26:14) |
| 2009. | NFC Sjever | 12 | 4 | 0 | **1.** | došli do konferencijskog finala (poraženi od New Orleans Saintsa 31:28) |
| 2010. | NFC Sjever | 6 | 10 | 0 | 4. | nisu se plasirali |
| 2011. | NFC Sjever | 3 | 13 | 0 | 4. | nisu se plasirali |
| 2012. | NFC Sjever | 10 | 6 | 0 | 2. | došli do wild-card runde (poraženi od Green Bay Packersa 24:10) |
| 2013. | NFC Sjever | 5 | 10 | 1 | 4. | nisu se plasirali |
|

Izvori
------

1. ↑  „Vikes, Gophers finalize stadium deal". espn.go.com. 9. svibnja 2013.. Pristupljeno 18. siječnja 2014.
2. ↑  „The Vikings Timeline". vikingupdate.com. Pristupljeno 18. siječnja 2014.
3. ↑  „Alan Page". pro-football-reference.com. Pristupljeno 18. siječnja 2014.
4. ↑  „Comparing '07 Pats with '98 Vikings". sports.espn.go.com. 1. siječnja 2008.. Pristupljeno 18. siječnja 2014.
5. ↑  „Adrian Peterson continues to make history". profootballhof.com. 2. prosinca 2013.. Arhivirano iz originala na datum 2013-12-06. Pristupljeno 18. siječnja 2014.
6. ↑  „Adrian Peterson just misses record". espn.go.com. 31. prosinca 2012.. Pristupljeno 18. siječnja 2014.

| * p
* r
* u
National Football League (2015) |
| --- |
| AFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Buffalo Bills
Miami Dolphins
New England Patriots
New York Jets
 | 
Baltimore Ravens
Cincinnati Bengals
Cleveland Browns
Pittsburgh Steelers
 | 
Houston Texans
Indianapolis Colts
Jacksonville Jaguars
Tennessee Titans
 | 
Denver Broncos
Kansas City Chiefs
Oakland Raiders
Los Angeles Chargers
 |

 |

 |
| NFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Dallas Cowboys
New York Giants
Philadelphia Eagles
Washington Redskins
 | 
Chicago Bears
Detroit Lions
Green Bay Packers
Minnesota Vikings
 | 
Atlanta Falcons
Carolina Panthers
New Orleans Saints
Tampa Bay Buccaneers
 | 
Arizona Cardinals
Los Angeles Rams
San Francisco 49ers
Seattle Seahawks
 |

 |

 |